V. Veteška, podpredseda NR SR: (2006-02-02):
J. Ševc, poslanec: Vážený pán podpredseda Národnej rady, vážený pán podpredseda vlády, vážený pán minister, chcem na úvod povedať, teraz som pochopil, v čom je výhoda spravodajcu. O niektorých veciach už tu bolo povedané, ale chcem podotknúť, že sme radi, že Slovenská republika je členom Bezpečnostnej rady OSN aspoň na dva roky. Môže to byť, samozrejme, pre našu diplomaciu aj veľká škola, ale aj prestíž pre samotné Slovensko. Aj keď zameranie zahraničnej politiky na rok 2006 už tradične patrí, ako to tu bolo povedané, medzi záväzný každoročný program rezortu slovenskej diplomacie, nedá mi, aby som sa k nemu aspoň stručne nevyjadril. Hneď v úvode zamerania sa totiž zdôrazňuje, že „systém kolektívnej obrany NATO a jej inštitucionálneho zakotvenia v politickom a ekonomickom priestore Európskej únie v súčasnosti predstavuje pre Slovenskú republiku určujúcu základňu pre formulovanie jej zahraničnej politiky“. Pre nás, asi sa budeme musieť zmieriť, že už dlhodobo, na prvom mieste v zahraničnej politike Slovenskej republiky budú potreby NATO a EÚ a až potom obhajoba záujmov, teda národných záujmov Slovenskej republiky a jej občanov, i keď, samozrejme, nevylučuje, že budú aj iné záujmy, tak ako sa v tom zameraní formulujú. Ale ako dominantný cieľ slovenskej zahraničnej politiky predložené zameranie vytyčuje „posilňovanie“, tak sa to tam píše, „čitateľnosti, dôveryhodnosti partnera“. Ďalej sa tam tvrdí, že „vzájomné vzťahy Slovenskej republiky s nečlenskými krajinami sa stali komplexnejšími, keď okrem dvojstranných aspektov sa v nich odráža spoločná zahraničná a bezpečnostná politika Európskej únie“. Považujem nielen za želateľné, aby to tak bolo, ale aj veľmi potrebné, aby to bola aj skutočná realita. Žiaľ, zatiaľ skutočnosť je taká, že žiadna spoločná zahraničná a bezpečnostná politika EÚ nie je, až na jej reprezentanta pána Solanu. Za strategický záujem Slovenskej republiky, myslím si, tu by mohlo Slovensko aj trocha nejako viac si pomôcť, aj ukázať partnerom Európskej únie, že máme aj na tento problém iný názor. Spomínaná Ukrajina aj v našom zameraní deklaruje, samozrejme, rozvoj vzťahov, ale konkrétne úspešne rozbehnúť a naplniť plán pomoci Slovenskej republiky Ukrajine, to sa tam konkrétne tak deklaratívne píše. Chcem však požiadať, pán minister, čo je konkrétne obsahom? Pán poslanec Zala hovorí demokracia, ale čo je cieľom tohto nášho plánu a čo nás to bude stáť? V časti zamerania o Európskej únii je uvedené, že „strategickým cieľom na pôde EÚ je úspešné presadzovanie svojich národných záujmov a podieľanie sa“ a tak ďalej atď. Myslím si, že to by malo byť, samozrejme, nielen naším strategickým cieľom, hovoril o tom kolega Paška, predseda výboru, ale aj cieľom, ktorý by sme mali presadzovať sústavne, systémovo a systematicky. Rovnako som presvedčený, že princíp solidarity ako faktor vnútornej súdržnosti Európskej únie by sa mal považovať a presadzovať ako univerzálny princíp vzťahov v EÚ, a to nielen pokiaľ ide o naše záujmy. Mám teraz konkrétne na mysli, ako sa vytvárala a tvorila ústava, ale aj rozpočet na najbližšie obdobie. Viete, že síce predsedovia vlád sa dohodli, ale parlament má iný názor, myslím európsky. Za dôležitú ambíciu Slovenskej republiky je deklarované rozhodnutie prispieť k rozvoju civilných a vojenských kapacít európskej, bezpečnostnej a obrannej politiky. Tu mi akosi prichádza na um, či sú nie naše ambície aj v tejto oblasti aj v tomto prípade nad naše reálne možnosti. Či nechceme viac, ako môžeme. Ja si takúto otázku kladiem. Keď o tom hovorím, mám na mysli aj to, ako je napríklad, že Slovensko bude presadzovať posilnenie transatlantických vzťahov a efektívne spolupracuje s EÚ, NATO atď., ETA v Bosne, Hercegovine, že bude západný Balkán spomínaný spolu s Poľskom a Českou republikou, že v rámci pripravovaných misií sa Slovensko bude usilovať o účasť v misiách v Moldavsku a v Palestíne. Keď to tak človek číta bez ohliadnutia na to, čo to akosi prináša, nechtiac sa mi tlačí na jazyk myšlienka – odkiaľ sa berie toľko akejsi našej predstavy pre takú malú krajinu, že chceme po celej planéte slovenských ozbrojencov vyslať? Zameranie zahraničnej politiky na rok 2006 je, a tam je napísané, že „jedným z hlavných našich cieľov tohto päťmiliónového štátu je, aby Aliancia“, rozumej NATO, „bola schopná a pripravená politicky aj vojensky zasiahnuť kdekoľvek na svete, kde si to budú vyžadovať bezpečnostné záujmy alebo hrozby adresované spojencom“. Teda nie tam, kde si to bude vyžadovať ohrozenie mieru, ako to vyžaduje Charta OSN, ale bezpečnostné záujmy alebo hrozby adresované spojencom. Je to pochopiteľné, sme členmi NATO a Európskej únie, ale čo urobí Slovensko, keby napríklad, nebodaj, chcel niekto napadnúť Irán, Sýriu? Ako sa zachováme? Opäť podporíme alebo budeme v rozpore s Chartou OSN a v rozpore so spoločnou zahraničnou politikou Európskej únie? Zámermi sa tiež vytyčuje ambiciózna úloha podporovať a rozvíjať demokraciu vo východnej Európe. Iste, nielen my, ale aj naši občania by si radi vypočuli, čo má súčasná vláda na mysli pod podporou a rozvíjaním demokracie vo východnej Európe. Musím tu podotknúť, a vy ste aj vo svojom vystúpení, pán minister, veľmi správne, možnože na základe i toho, že pred rokom sme posudzovali, čo priniesol summit Bush – Putin, a že Slovensko má ambície rozvíjať nielen ekonomické vzťahy s Ruskom, ale ísť aj trocha ďalej. Kolega Paška sa veľmi konkrétne zmienil, skutočne je na zamyslenie, či nemôžeme urobiť pre Slovensko viac než to, že budeme participovať na prírodných ruských zdrojoch. Ruská federácia skutočne môže Slovensku dať viac ako prírodné zdroje. Myslím si, že Rusko je pre Slovensko väčšia budúcnosť ako hociktorý iný štát vo svete. Pre nás by malo byť jedno, či je v Moskve slnko alebo dážď. Moskva zostane pre nás navždy Moskvou vedeckou, kultúrnou, priateľskou, a nielen preto, že sme v rodine slovanských národov. Neviem, možnože to by bola dlhšia diskusia, dnes posúdiť, aký je rozdiel medzi ruským, nemeckým, americkým kapitálom alebo ekonomickým záujmom. A keďže východná Európa v zameraní figuruje s veľkým písmenom, žiada sa teda aj samotné vymedzenie pojmu tohto regiónu. V časti, kde sa hovorí o podiele Slovenska v globálnom boji za ľudské práva, demokratizácia a budovanie občianskej spoločnosti sa konštatuje, že Slovensko využíva aj efektívne nástroje verejnej diplomacie. Doslova sa tam hovorí, že „pre ministerstvo zahraničných vecí to znamená aktívnu komunikáciu a spoluprácu s mimovládnymi organizáciami a ďalšími subjektmi slovenskej spoločnosti, ktoré sa venujú ľudským právam, demokracii, občianskej spoločnosti“. Mám takú pre seba možnože viac otázku, prečo má Slovensko pomáhať Bielorusku alebo Kube, akýmsi demokratickým skupinám, keď na Slovensku máme čo riešiť? Len 21 % chudoby vo vlastnej krajine je už problémom, na ktorý by sme mali reagovať aj za pomoci medzinárodnej spolupráce. Samozrejme, chcem povedať, že aj naše také hlavné velikášstvo vytvárania, že sme akýmsi pupkom sveta, akoby všetko vo svete záviselo len od nás, ja som hrdý, že som Slovák, ale, pravda, je to viac akési trápne, ak máme takú ambíciu nad reálne možnosti a chceme robiť akéhosi tútora, spojenca vôbec v transatlantických štruktúrach. Aj to naše sústavné zdôrazňovanie osobitného partnerstva s USA a moderátora rozkvetu týchto vzťahov, do ktorého sme sa sami akosi pasovali, tiež toho veľa nezmení vo svete, možnože nám viac uškodia hlavne tým, že sa pred ostatnými akosi strápňujeme. Myslím si, že ani samotné Spojené štáty nepotrebujú takéto poklonkovanie. Je to veľká krajina, ona chce od nás partnerstvo, a nie slúženie. Na druhej strane treba privítať, že v zameraní na rok 2006 sa tak jednoznačne zdôrazňuje potreba venovať oveľa väčšiu pozornosť našim obchodným vzťahom. Hovoril o tom kolega Paška, že tu sa treba skutočne vrátiť k modelu, že ministerstvo zahraničných vecí zodpovedá kádrovo aj obsahovo za túto oblasť a v spolupráci s rezortmi bolo by dobré, keby sme sa k tomuto modelu vrátili. Chcem nakoniec, pán minister, povedať a s uznaním konštatovať, že porovnanie tohoročného zamerania s minuloročným tohoročné pôsobí dojmom väčšej profesionality. Kiež by to bola trvalá tendencia aspoň v tejto oblasti! Ďakujem.